Poreču, 15. srpnja 2024.

-PRIOPĆENJE ZA MEDIJE

***POREČKO LJETO: Cubismo rasplesao Poreč***

U sklopu **Porečkog ljeta** i programa **„Sounds of the Streets“**, 13. srpnja, Poreč je bio domaćin nezaboravne glazbene poslastice – koncerta popularne grupe **Cubismo**. U intimnoj atmosferi porečke starogradske jezgre, okupljeni su uživali u dvosatnom glazbenom doživljaju pod zvjezdanim nebom Poreča. Bio je to koncert koji je privukao mnogobrojne ljubitelje dobre glazbe i plesa.

Cubismo, sastav koji svira glazbu temeljenu na afro-kubanskim ritmovima, predvođen je genijalnim perkusionistom Hrvojem Rupčićem. Članovi sastava dolaze iz Hrvatske, Venezuele, Kube i Slovenije, te su najznačajniji sastav koji svira takvu vrstu glazbe u ovom dijelu Europe. Njihovi koncerti poznati su po visokim energijskim izvedbama koje publiku redovito rasplešu golemom količinom pozitivne energije.

Već od prvih taktova, Cubismo je svojim prepoznatljivim zvukom i zaraznim ritmovima rasplesao publiku. Mješavina afro-kubanske glazbe, jazza i drugih ritmova stvorila je atmosferu ispunjenu veseljem i pozitivnom energijom. Publika je neumorno plesala uz njihove najveće hitove, a energija je bila toliko zarazna da su se svi prisutni spontano pridružili ritmu.

Vrhunac večeri bio je izvođenje pjesme "Tempera," koja je dodatno zapalila već zagrijanu porečku večer. Vesele note i devetočlana ekipa vrhunskih profesionalaca pokazali su kako se stvara prava latinoamerička fiesta.

Članovi Cubisma nisu skrivali svoje oduševljenje toplim prijemom porečke publike, što je dodatno pridonijelo nezaboravnom doživljaju. Njihova pozitivna energija i ljubav prema glazbi bili su zarazni, pretvarajući cijeli prostor u plesni podij.

"*Ovaj koncert je potvrdio da Poreč ima sluha za organizaciju vrhunskih kulturnih događaja te da je starogradska jezgra idealna pozornica za glazbene poslastice takve vrste,*" istaknuo je direktor Turističke zajednice **Nenad Velenik**. Zadovoljstvo velikim odazivom i pozitivnim reakcijama publike dodatno je naglasilo uspjeh ovog događaja.

Večer prije, 12. srpnja, projekt je započeo otvorenim kinom na gradskoj plaži s filmom **"One Love" o Bobu Marleyu**, pružajući posjetiteljima jedinstven audiovizualni doživljaj pod zvjezdanim nebom. Film je istraživao život i nasljeđe jedne od najvećih glazbenih ikona svih vremena, što je dodatno obogatilo kulturnu ponudu Poreča.

Ovi događaji naglašavaju predanost Poreča da svojim posjetiteljima pruži nezaboravne ljetne trenutke ispunjene vrhunskom glazbom, filmovima i ostalim kulturnim događanjima.

Danas, od 21 sat u Parku Olge Ban održat će se program **„Magic is in the Air“** u kojem plesačice će plesom na svili, demonstrirati nevjerojatnu fleksibilnost i dojmljive gimnastičko-akrobatske vještine u zraku. Program će biti obogaćen scenskim svjetlosnim efektima, čarobnom glazbom i atraktivnim kostimima, pružajući posjetiteljima nezaboravan doživljaj. Ovaj program je idealan za cijelu obitelj, a mališane će posebno oduševiti!

*\*\*\*\*\*\*\*\*\*\*\*\*\**

Više detalja o programu Porečko ljeto možete pronaći na stranicama Turističke zajednice grada Poreča [**www.myporec.com**](http://www.myporec.com), na Facebook stranici Turističke zajednice [**https://www.facebook.com/PorecIstria**](https://www.facebook.com/PorecIstria) kao i na aplikaciji Moove, a dodatno TZG Poreč štampa i mjesečnu tiskanu verziju kalendara događanja koja se može podignuti u Informativnom centru Turističke zajednice grada Poreča.

*Molimo Vas da priopćenje objavite u Vašem mediju.*

TURISTIČKA ZAJEDNICA

GRADA POREČA